|  |  |  |
| --- | --- | --- |
| 27.01.2022. |  |  Nr.21  |
|  |  | (prot. Nr.4, 7.p.) |
| **Par sabiedrības ar ierobežotu atbildību****“RŪPE” ūdenssaimniecības pakalpojumu tarifiem**  |  |

Sabiedrisko pakalpojumu regulēšanas komisija (turpmāk – Regulators) 2021.gada 10.septembrī saņēma sabiedrības ar ierobežotu atbildību “RŪPE”, vienotais reģistrācijas numurs: 53203000201, juridiskā adrese: Brūža iela 6–1, Alūksne, Alūksnes novads, LV-4301 (turpmāk – SIA “RŪPE”), iesniegumu (2021.gada 10.septembris Nr.1.11/26) ar tam pievienoto ūdenssaimniecības pakalpojumu tarifu projektu un 2021.gada 9.novembrī, 14.decembrī un 2022.gada 18.janvārī – papildu informāciju un izmaksas pamatojošus dokumentus (2021.gada 9.novembris Nr.1.11/35, 2021.gada 14.decembris Nr.1.11/48 un 2022.gada 17.janvāris Nr.RUPE 1.11/22/6) (turpmāk – tarifu projekts).

**Regulators konstatē un secina**

1. SIA “RŪPE” 2021.gada 10.septembrī iesniedza ūdensapgādes pakalpojumu tarifa projektu 1,24 EUR/m³ (bez pievienotās vērtības nodokļa) un kanalizācijas pakalpojumu tarifa projektu 1,91 EUR/m³ (bez pievienotās vērtības nodokļa).
2. Tarifu projekts ir aprēķināts saskaņā ar Regulatora 2016.gada 14.janvāra lēmumu Nr.1/2 “Ūdenssaimniecības pakalpojumu tarifu aprēķināšanas metodika” (turpmāk – Metodika) un atbilst likuma “Par sabiedrisko pakalpojumu regulatoriem” 19.panta pirmajai daļai un 20.panta pirmajai daļai.
3. SIA “RŪPE” paziņojumu par tarifu projektu publicēja 2021.gada 21.septembrī (Latvijas Vēstnesis, 2021, 182.nr.) un 2021.gada 16.septembrī nosūtīja Alūksnes novada pašvaldībai publicēšanai tīmekļvietnē. Priekšlikumi un ieteikumi par tarifu projektu Regulatorā nav saņemti.
4. Regulators 2021.gada 29.oktobrī nosūtīja Alūksnes novada pašvaldībai vēstuli ar lūgumu sniegt viedokli par vienādu ūdenssaimniecības pakalpojumu tarifu piemērošanu visiem SIA “RŪPE” ūdenssaimniecības pakalpojumu lietotājiem.
5. Regulators 2021.gada 3.novembrī saņēma Alūksnes novada pašvaldības 2021.gada 3.novembra vēstuli Nr.ANP/1-35/21/2315, kurā pašvaldība informē, ka atbalsta vienotu ūdenssaimniecības pakalpojumu tarifu piemērošanu visiem SIA “RŪPE” ūdenssaimniecības pakalpojumu lietotājiem.
6. Regulators lūdza SIA “RŪPE” iesniegt nepieciešamo papildu informāciju un skaidrojumus par tarifu projektu, un SIA “RŪPE” 2021.gada 9.novembrī, 14.decembrī un 2022.gada 18.janvārī iesniedza Regulatoram tarifu projektu veidojošo izmaksu pamatojošos dokumentus un tarifu projekta precizējumus, kur ūdensapgādes pakalpojumu tarifa projekts aprēķināts 1,27 EUR/m³ (bez pievienotās vērtības nodokļa) un kanalizācijas pakalpojumu tarifa projekts aprēķināts 2,03 EUR/m³ (bez pievienotās vērtības nodokļa).
7. Regulators ir izvērtējis tarifu projektu un to veidojošo izmaksu pamatojumu un secina, ka tarifu projekts ir pamatots un aprēķināts tādā apmērā, lai segtu SIA “RŪPE” ūdenssaimniecības pakalpojumu izmaksas.
8. SIA “RŪPE” pilnvarotais pārstāvis piedalījās Regulatora padomes sēdē attālināti un izteica lūgumu apstiprināt iesniegtos ūdenssaimniecības pakalpojumu tarifus un noteikt tarifu spēkā stāšanās datumu – 2022.gada 1.marts.

Saskaņā ar Metodikas 5., 7., 8., 9., 21., 61. un 66.punktu, pamatojoties uz likuma “Par sabiedrisko pakalpojumu regulatoriem” 5.pantu, 9.panta pirmās daļas 1. un 3.punktu un otro daļu, 19.panta pirmo, septīto un trīspadsmito daļu, 20.panta pirmo daļu un 21.panta piekto daļu, kā arī Administratīvā procesa likuma 55.panta 1.punktu, 56.panta pirmo daļu un 63.panta pirmās daļas 1.punktu,

**padome nolemj:**

1. apstiprināt SIA “RŪPE” šādus tarifus (bez pievienotās vērtības nodokļa):
	1. ūdensapgādes pakalpojumu tarifu 1,27 EUR/m3;
	2. kanalizācijas pakalpojumu tarifu 2,03 EUR/m3;
2. noteikt, ka lēmuma 1.punktā apstiprinātie tarifi stājas spēkā 2022.gada 1.martā;
3. atcelt no 2022.gada 1.marta Sabiedrisko pakalpojumu regulēšanas komisijas 2015.gada 5.novembra lēmumu Nr.137 “Par sabiedrības ar ierobežotu atbildību “RŪPE” ūdenssaimniecības pakalpojumu tarifiem” (Latvijas Vēstnesis, 2015, 219.nr.).

Ja mainās tarifus ietekmējošie faktori vai SIA “RŪPE” neievēro normatīvos aktus vai Regulatora lēmumos noteikto, Regulators var ierosināt tarifu pārskatīšanu un atcelt šo lēmumu.

Lēmums stājas spēkā ar tā parakstīšanas dienu.

Šo administratīvo aktu var pārsūdzēt Administratīvajā apgabaltiesā viena mēneša laikā no dienas, kad ieinteresētā persona uzzina vai tai vajadzēja uzzināt par pieņemto administratīvo aktu.

|  |  |
| --- | --- |
| Priekšsēdētāja | A. Ozola |

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU